Diari Oficial de la Generalitat Valenciana


Sumari del DOGV 5202, del 20-02-2006 (2006/1943)

RESOLUCIÓ de 17 de febrer de 2006, del conseller de Territori i Habitatge, per la qual se sotmet a informació pública el Pla d'Acció Territorial del Litoral de la Comunitat Valenciana.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5202

Data del DOGV
:   20-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1943


Data del document
:   17-02-2006

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Alacant
    * Castelló de la Plana
    * València
    * pla d'urbanisme
    * ordenació del territori
    * programa d'actuació
    * litoral
    * protecció del paisatge

RESOLUCIÓ de 17 de febrer de 2006, del conseller de Territori i Habitatge, per la qual se sotmet a informació pública el Pla d'Acció Territorial del Litoral de la Comunitat Valenciana. [2006/1943]  
La Llei 4/2004, de 30 de juny, de la Generalitat, d'ordenació del territori i protecció del paisatge (d'ara endavant LOTPP), preveu en l'article 15.1 l'elaboració d'un pla d'acció territorial del litoral de la Comunitat Valenciana. Aquest pla ha d'establir les directrius d'ocupació, ús i protecció de la franja costanera d'acord amb els criteris que s'hi especifiquen.  
El litoral de la Comunitat Valenciana, com quasi tot el litoral mediterrani té un doble caràcter. D'una banda compta amb excepcionals valors i aptituds territorials. És coneguda per tots la gran riquesa mediambiental amb què compta, fins al punt de concentrar la pràctica totalitat dels nostres espais naturals protegits. A més, el litoral valencià és la base d'una sòlida activitat econòmica de gran importància en la nostra comunitat: el turisme i la construcció. El clima, les platges, els espais naturals, els paisatges i les seues gents, fan que el nostre litoral siga un espai clau en el desenvolupament actual i futur de la Comunitat Valenciana.  
Però, d'altra banda, el litoral està sotmés a una forta pressió urbanística que genera problemes i desequilibris territorials d'importància. Per això, es fa necessari abordar la planificació conjunta de la nostra costa des d'una perspectiva supramunicipal.   
El Pla d'acció territorial del litoral de la Comunitat Valenciana pretén ser una resposta. El seu àmbit està integrat per 79 municipis, dels quals 60 són costaners i 19 pròxims a la costa, cada un d'ambdós grups amb distints graus de vinculació normativa.  
Planteja un nou model territorial des d'una visió de conjunt, que pretén compatibilitzar els valors del medi amb el seu desenvolupament socioeconòmic. Per a això, proposa 26 actuacions agrupades en tres grans línies (medi ambient, infraestructures i urbanisme).  
La formulació i l'elaboració dels plans d'acció territorial de caràcter integrat correspon a la conselleria competent en matèria d'ordenació del territori i urbanisme. Així mateix, correspon a l'esmentada conselleria acordar l'obertura del període d'informació pública i aprovar provisionalment les actuacions. L'aprovació definitiva del Pla d'acció territorial és competència del Consell de la Generalitat. Tot això, d'acord amb el que establixen els articles 41, 46 i 55 de la Llei 4/2004, de 30 de juny, d'ordenació del territori i protecció del paisatge.  
Per raó d'això, resolc:  
Primer  
Sotmetre a informació pública el Pla d'Acció Territorial del Litoral de la Comunitat Valenciana, per un període de dos mesos, anunciada en el Diari Oficial de la Generalitat Valenciana i en un diari no oficial d'àmplia difusió en les províncies afectades. Durant aquest període el projecte diligenciat es trobarà depositat per a la consulta pública en els locals d'aquesta conselleria situats en cada província:  
Alacant: Servei Territorial de Planificació i Ordenació Territorial (av. Aguilera, 1. 03984. Alacant).  
Castelló: Servei Territorial de Planificació i Ordenació Territorial (av. del Mar, 16, 12090. Castelló de la Plana).  
València: Servei d'Ordenació Territorial (c/ Francesc Cubells, 7. 46436. València).  
Així mateix, amb l'objecte de facilitar l'accés al Pla d'acció territorial, aquest pot ser consultat en la pàgina web de la Conselleria de Territori i Habitatge (www.cth.gva.es/urbanismo).  
Segon  
Demanar el dictamen dels municipis el planejament urbanístic dels quals puga veure's afectat per les determinacions del Pla d'Acció Territorial, els informes sectorials dels distints departaments o òrgans de les administracions públiques que calguen, en relació amb les seues competències respectives, i la preceptiva avaluació ambiental estratègica.  
Tercer  
La present resolució entrarà en vigor l'endemà de la publicació en el Diari Oficial de la Generalitat Valenciana.  
València, 17 de febrer de 2006.. El conseller de Territori i Habitatge: Rafael Blasco Castany.